**Helyi iparűzési adó**

**1. Ügyleírás:**

A helyi adókról szóló 1990. évi C. törvény (a továbbiakban: Htv.) felhatalmazza az önkormányzatokat, hogy a Htv. és az adózás rendjéről szóló törvény és az adóigazgatási rendtartásról szóló törvény keretei között az adózás részletszabályait meghatározzák.

Hajdúhadház Város Önkormányzata Képviselő-testülete határozatlan időre Hajdúhadház város közigazgatási területén bevezette a helyi iparűzési adót, melyről Hajdúhadház Város Önkormányzata Képviselő-testületének 34/2018.(XI.29.) önkormányzati rendelete (a továbbiakban: Rendelet) rendelkezik.

**Az adókötelezettség, az adó alanya**

Adóköteles az önkormányzat illetékességi területén végzett vállalkozási tevékenység (a továbbiakban: iparűzési tevékenység).

Az adó alanya a vállalkozó.

Adóköteles iparűzési tevékenység: a vállalkozó e minőségben végzett nyereség-, illetőleg jövedelemszerzésre irányuló tevékenysége.

A vállalkozó iparűzési tevékenységet végez az önkormányzat illetékességi területén, ha ott székhellyel, telephellyel rendelkezik, függetlenül attól, hogy tevékenységét részben vagy egészben székhelyén (telephelyén) kívül folytatja.

**Az adókötelezettség keletkezése és megszűnése**

Az adókötelezettség az iparűzési tevékenység megkezdésének napjával keletkezik és a tevékenység megszüntetésének napjával szűnik meg.

**Az adó alapjáról és az adó alapjának egyszerűsített meghatározásáról** a Htv. 39. § - 39/B.§-ai rendelkeznek.

A Rendelet alapján a helyi iparűzési adó évi mértéke Hajdúhadházon az adóalap 2 %-a.

**Hajdúhadház Város Önkormányzata Képviselő-testülete a rendeletben az alábbi adókedvezményt állapította meg:**

Az önkormányzat az új beruházásra jutó adóból a beruházás üzembe helyezésének évében 50 %-os mértékű adókedvezményt állapít meg a Hajdúhadházon székhellyel vagy telephellyel rendelkező, vagy Hajdúhadházra újonnan betelepülő vállalkozó legalább 30 millió Ft értékű munkahelyteremtő termék előállítást szolgáló vagy legalább 30 millió Ft értékű munkahelyteremtő szolgáltató beruházása azon értéke után, melyet a vállalkozó az adóévben Hajdúhadház közigazgatási területén helyezett üzembe.

Amennyiben az adókedvezményként igénybe vehető beruházás értéke meghaladja az adóévben Hajdúhadházra megállapított adó összegét,  a vállalkozó a beruházásra jutó adóból értéke adókedvezményként igénybe nem vett része után az adóévet követő három adóévben igénybe veheti az adókedvezményt.

Az új beruházásra eső (számított) adót, az e bekezdésben meghatározott új beruházás év végi nettó értékének az összes tárgyi eszköz nettó értékéhez viszonyított év végi aránya alapján kell megosztani.

Az adóelőleg megállapításáról, az adó bevallásáról és az adó megfizetéséről a Htv. 41-42. §-ai rendelkeznek.

**Az adóbevallás-benyújtás, bejelentkezés, változás-bejelentés szabályai**

**Az adózó a helyi iparűzési adóról szóló adóbevallási kötelezettségét** - ideértve az adóbevallás kijavítását és az önellenőrzéssel való helyesbítést - **és az adóelőlegről szóló bevallási kötelezettségét (a továbbiakban együtt: adóbevallás) kizárólag az állami adóhatósághoz elektronikus úton, az állami adóhatóság által rendszeresített elektronikus nyomtatványon,** az állami adóhatóság hatáskörébe tartozó adókról szóló bevallások benyújtására vonatkozó rendelkezések értelemszerű alkalmazásával **teljesítheti.**

Az állami adóhatóság a hozzá beérkezett, számszaki hibát, ellentmondást nem tartalmazó adóbevallást - az adóbevallás-benyújtásra kötelezett azonosítását követően, a befogadó nyugta kiadása mellett - az adóalany által a bevallási nyomtatványon megjelölt székhely, telephely(ek) szerinti önkormányzati adóhatóság részére haladéktalanul továbbítja. Az állami adóhatóság bevalláskitöltésre szolgáló számítógépes rendszere a számszaki hibára, ellentmondásra automatikusan felhívja az adóalany figyelmét és tájékoztatja arról, hogy az adóbevallást az önkormányzati adóhatóság részére csak a hiba adózó általi kijavítását követően továbbítja.

A számszaki hibát, ellentmondást nem tartalmazó vagy a fenti bekezdés szerint javított adóbevallást az önkormányzati adóhatóságnál határidőben teljesítettnek kell tekinteni, feltéve, hogy azt az állami adóhatósághoz határidőben benyújtották.

**Az egyéni vállalkozónak nem minősülő magánszemély vállalkozó a helyi iparűzési adóról szóló bevallását** a Htv. 42/D. § (1) bekezdésétől eltérően **papíralapon, az önkormányzati adóhatósághoz is teljesítheti.**

**Bevallási, befizetési határidők**

Az adókötelezettségét a vállalkozás önadózás útján teljesíti, tehát a vonatkozó jogszabályok alapján az adót önállóan állapítja meg, vallja be és fizeti meg.

Az adózónak a helyi iparűzési tevékenysége után - ha törvény másként nem rendelkezik - az adóról **az adóévet követő év ötödik hónap utolsó napjáig kell az adóbevallást benyújtani.**

A soron kívüli adóbevallásról az adózás rendjéről szóló 2017. évi CL. törvény (a továbbiakban: Art.) 52. §-a rendelkezik.

Az adózó a helyi iparűzési tevékenység utáni adóban az adóelőlegét az adóév harmadik hónapjának tizenötödik napjáig, valamint kilencedik hónapjának tizenötödik napjáig fizeti meg.

A megfizetett adóelőleg, valamint az adóévre megállapított adó pozitív különbözetét az adóévet követő év ötödik hónapjának utolsó napjáig fizeti meg, illetve a túlfizetést ettől az időponttól igényelheti vissza.

Az iparűzési adót az Art-ben meghatározott módon és határidőben Hajdúhadház Város Önkormányzata Iparűzési adó számlájára (60600149-14000175) kell teljesíteni.

**2. Az ügyintézéshez szükséges okiratok, dokumentumok, űrlapok:**

Az önkormányzati adóhatóság a hatáskörébe tartozó adókra az adópolitikáért felelős miniszter által vezetett minisztérium honlapján közzétett nyomtatványok alapján rendszeresíti az adatbejelentési, bevallási, bejelentkezési (változásbejelentési) nyomtatványokat.

A nyomtatvány az adópolitikáért felelős miniszter honlapján az alábbi linken elérhető:

<https://ngmszakmaiteruletek.kormany.hu/?_preview=7b3ee62d-7382-8628-b386-0000551ca45b>

A nyomtatvány a NAV honlapján is elérhető: <https://www.nav.gov.hu> /

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: adocsoport@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Pénz- és Adóügyi Iroda

4242 Hajdúhadház, Bocskai tér 1. szám

|  |  |
| --- | --- |
| Hétfő | 07:30 - 12:00 |
| Kedd | 07:30 - 12:00 |
| Szerda | 13:00 - 17:30 |
| Csütörtökön | és Pénteken nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

A bevallás végrehajtható okiratnak számít. Az ügyintézés határideje a bevallás adóhatósághoz történő megérkezését követő naptól számított 30 nap.

Az adóhatóság határozata ellen önálló jogorvoslatnak van helye. Az adóhatóság végzése ellen önálló jogorvoslatnak akkor van helye, ha azt törvény megengedi, egyéb esetben a végzés elleni jogorvoslati jog a határozat, ennek hiányában az eljárást megszüntető végzés ellen igénybe vehető jogorvoslat keretében gyakorolható.

A fellebbezést és a fellebbezést alátámasztó bizonyítékokat az írásba foglalt döntés közlésétől számított tizenöt napon belül, utólagos adómegállapítás esetén harminc napon belül lehet előterjeszteni. E rendelkezés vonatkozik a fellebbezés elektronikus úton történő benyújtására is.

A fellebbezést a megtámadott döntést hozó adóhatóságnál kell előterjeszteni.

A fellebbezésben és a fellebbezés alapján indult eljárásban - semmisségi okon kívül - nem lehet olyan új tényt állítani, illetve olyan új bizonyítékra hivatkozni, amelyről a fellebbezésre jogosultnak az elsőfokú döntés meghozatala, ellenőrzés esetén az észrevétel benyújtására nyitva álló határidő letelte előtt tudomása volt, azonban a bizonyítékot az adóhatóság felhívása ellenére nem terjesztette elő, a tényre nem hivatkozott.

Az első fokú közigazgatási határozat elleni fellebbezés illetéke - ha e törvény másként nem rendelkezik, és a fellebbezés tárgyának értéke pénzben megállapítható - a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5000 forint, legfeljebb 500 000 forint. Ha a fellebbezés tárgyának értéke pénzben nem állapítható meg, a fellebbezés illetéke 5000 forint.

Végzés elleni fellebbezésért - ha e törvény másként nem rendelkezik - 3000 forint illetéket kell fizetni. Ha a végzés csak a határozat vagy az eljárást megszüntető végzés elleni fellebbezéssel együtt támadható meg, és az ügyfél a végzés felülvizsgálatát is kéri, akkor csak a határozat elleni fellebbezés illetékét kell megfizetni.

Az Önkormányzati Adóhatóság felettes szerve a Hajdú-Bihar Vármegyei Kormányhivatal.

**7. Eljárási illeték, vagy igazgatási szolgáltatási díj:**

A bejelentés, bevallás benyújtása díj- és illetékmentes.

**8. Kapcsolódó jogszabályok**

* Az adózás rendjéről szóló 2017. évi CL. törvény
* Az adóigazgatási rendtartásról szóló 2017. évi CLI. törvény
* Az adóigazgatási eljárás részletszabályairól szóló 465/2017. (XII. 28.) Korm. rendelet
* A helyi adókról szóló 1990. évi C. törvény
* Az illetékekről szóló 1990. évi XCIII. törvény
* Hajdúhadház Város Önkormányzata Képviselő-testületének a helyi iparűzési adóról szóló 34/2018.(XI.29.) önkormányzati rendelete

**9. Kapcsolódó dokumentumok, nyomtatványok:**

* Bejelentkezés, változás-bejelentés helyi iparűzési adóban
* Helyi iparűzési adóelőleg mérséklési kérelem
* Nyilatkozat az adómentesség igénybevételéről

**A kérelmek benyújtásához kapcsolódó elektronikus űrlapok az E-önkormányzat portálon** keresztül (<https://ohp-20.asp.lgov.hu/nyitolap>) Hajdúhadház Város Önkormányzatát kiválasztva elérhetőek.